BCPG ปลื้ม! “ทริส” อัพเครดิตสู่ “A” แนวโน้ม “คงที่” สะท้อนรายได้แกร่ง
BCPG ปลื้มทริสเพิ่มอันดับเครดิตองค์กรและตราสารหนี้เป็น “A” แนวโน้ม “Stable” สะท้อนความแข็งแกร่งของรายได้ที่แน่นอนจากโรงไฟฟ้า และสัดส่วนการลงทุนที่กระจายตัวและหลากหลาย
BCPG ปลื้มทริสเพิ่มอันดับเครดิตองค์กรและตราสารหนี้เป็น “A” แนวโน้ม “Stable” สะท้อนความแข็งแกร่งของรายได้ที่แน่นอนจากโรงไฟฟ้า และสัดส่วนการลงทุนที่กระจายตัวและหลากหลาย
28 ต.ค. 2565

นายนิวัติ อดิเรก ประธานเจ้าหน้าที่บริหาร บริษัท บีซีพีจี จำกัด (มหาชน) หรือ BCPG ผู้ผลิตไฟฟ้าจากพลังงานหมุนเวียนชั้นนำในภูมิภาคเอเชีย เปิดเผยว่า สถาบันจัดอันดับความน่าเชื่อถือ บริษัท ทริสเรทติ้ง จำกัด (TRIS Rating) ได้จัดอันดับเครดิตองค์กร และตราสารหนี้ของบริษัทฯ เพิ่มขึ้นจาก “A-“ เป็น “A“ ด้วยแนวโน้มอันดับเครดิต “Stable” หรือ คงที่ โดยทริสเรทติ้งมองว่า บริษัทฯ มีบทบาทสำคัญในการบรรลุสู่เป้าหมายกลยุทธ์ทางธุรกิจ และ เป้าหมายการปล่อยก๊าซเรือนกระจกสุทธิเป็นศูนย์ (Net Zero) ของกลุ่มบางจากฯ
ขณะที่สัดส่วนการลงทุนในธุรกิจผลิตไฟฟ้าของบริษัทฯ มีการกระจายตัวเป็นอย่างดี จากโครงการผลิตไฟฟ้าจากพลังงานธรรมชาติที่หลากหลาย ได้แก่ พลังงานแสงอาทิตย์ พลังงานลม และพลังน้ำ รวม 32 โครงการ ใน 6 ประเทศ ได้แก่ ประเทศไทย ประเทศญี่ปุ่น ประเทศฟิลิปปินส์ สาธารณรัฐประชาธิปไตยประชาชนลาว (สปป.ลาว) สาธารณรัฐสังคมนิยมเวียดนาม และไต้หวัน ซึ่งกลยุทธ์การลงทุนดังกล่าว จะช่วยลดความเสี่ยงให้แก่บริษัทฯ ทั้งในส่วนของประเทศที่เข้าไปลงทุนและแหล่งพลังงานในการผลิตไฟฟ้าที่สนับสนุนซึ่งกันและกัน
นอกจากนี้ ที่ผ่านมาบริษัทฯ ประสบความสำเร็จในการปรับปรุงประสิทธิภาพการผลิตไฟฟ้าในหลายโครงการ และตั้งแต่ปลายปี 2564 บริษัทฯสามารถเปิดดำเนินการเชิงพาณิชย์โครงการผลิตไฟฟ้าจากพลังงานแสงอาทิตย์ในประเทศญี่ปุ่นได้ตามเป้าหมายทั้ง 3 โครงการ รวม 65 เมกะวัตต์ ขณะนี้บริษัทฯ อยู่ระหว่างการพัฒนาโครงการผลิตไฟฟ้าจากพลังงานแสงอาทิตย์ที่ประเทศไต้หวัน จำนวนประมาณ 469 เมกะวัตต์ ซึ่งคาดว่าจะสามารถทยอยเปิดดำเนินการในปี 66-67 ได้ตามแผนที่วางไว้​​